Traian Băsescu a criticat aspru aspirațiile lui Klaus Iohannis pentru o funcție în Uniunea Europeană sau NATO. În primul rând, fostul președinte a subliniat că alegerile din septembrie au fost programate pentru a coincide cu eliberarea funcțiilor la UE și Organizația Tratatului Atlanticului de Nord.
Traian Băsescu nu-i dă nicio șansă lui Klaus Iohannis
De asemenea, Traian Băsescu a ironizat abilitatea diplomatică a lui Iohannis. El spune că nu poate să-l facă pe actualul președinte „să înțeleagă limbajul diplomatic”. Totuși, spune Băsescu, acesta „ar trebui să îl înțeleagă ca să nu se penibilizeze candidatura” după zece ani de funcție la Cotroceni.
„Socoteala cred că este legată de momentul în care se eliberează funcțiile la Uniunea Europeană și NATO, așa că s-au pus alegerile în septembrie având în vedere că domnul Iohannis încearcă să obțină o funcție la una dintre cele două instituții.
Eu nu pot să îl învăț pe Iohannis să înțeleagă limbajul diplomatic, dar dânsul după zece ani de funcție la Cotroceni ar trebui să îl înțeleagă ca să nu se penibilizeze candidatura, am văzut că încearcă să îl salveze Mark Rutte când a zis că o decizie nu e luată deși el știe foarte bine, dar a vrut să îl menajeze pe Iohannis.
Cred că liderii statelor NATO și liderii europeni, pentru că și aici e o zonă de interes, se feresc să fie șantajați pe subiecte de genul acesta. Mâine se trezește orice șef de stat mai mic, mai mare, mai neimportant și spune dacă nu îmi dați, ce îmi dați la schimb”, a declarat Traian Băsescu.
Liderii NATO și europeni se feresc de șantajul politic
Băsescu a adăugat apoi că liderii NATO și europeni se feresc de șantajul politic. Fostul președinte a subliniat importanța gesturilor de sprijin pentru Ucraina, cum ar fi furnizarea de echipamente militare, în locul negocierilor diplomatice neclare.
„Cred că aici a fost din punct de vedere diplomatic o mare greșeală să vedem ce primim în schimb, n-ai ce să primești decât ce primesc toți. Cei care au dat avioane F-16 pentru Ucraina iau din sumele alocate valoarea de inventar al avionului pe care l-au predat în funcție de uzură.
Valoarea de înlocuire a unei baterii Patriot, România le are nou-nouțe, dau un exemplu, un miliard de dolari și se cumpără altă baterie punându-se la dispoziția Ucrainei una din bateriile neoparaționalizate care se află pe teritoriul României, a fost livrată și se face operaționalizarea în Ucraina, nu înțeleg de ce nu putem face acest gest”, a conchis Băsescu.
Iohannis a reușit să obțină sprijin doar din partea unei țări
Publicația Politico a notat că mai mulți oficiali și diplomați ai UE nu vor să se lase atrași în competiția cu NATO pentru funcțiile de nivel înalt.
Aceștia consideră că Iohannis urmărește un joc lung. Potrivit publicației, el folosește candidatura la NATO pentru a obține un alt post de conducere în cadrul UE.
Amintim că Iohannis a reușit să obțină sprijin doar din partea unei țări dintr-un grup de 32, de când și-a anunțat oferta.
Este vorba despre Ungaria, care se opune lui Mark Rutte. Totodată, Slovacia este nehotărâtă. Celelalte state au arătat sprijin față de prim-ministrul olandez Mark Rutte.
Totuşi, susținerea este insuficientă. Este nevoie de unanimitate pentru numirea succesorului lui Jens Stoltenberg, care urmează să demisioneze la începutul lunii octombrie.